ผอ.ออมสินฟื้นธนาคารประชาชน
"วรวิทย์" ตั้งเป้าดันออมสินเป็นธนาคารเพื่อการพัฒนา ส่งเสริมเศรษฐกิจฐานราก สั่งฟื้นธนาคารประชาชนแก้หนี้นอกระบบ
15 ธ.ค. 2555

"วรวิทย์" ตั้งเป้าดันออมสินเป็นธนาคารเพื่อการพัฒนา ส่งเสริมเศรษฐกิจฐานราก สั่งฟื้นธนาคารประชาชนแก้หนี้นอกระบบ 
นายวรวิทย์ ชัยลิมปมนตรี ผู้อำนวยการธนาคารออมสิน แถลงข่าวในโอกาสเข้ารับตำแหน่งผู้อำนวยการธนาคารออมสินว่าได้มอบนโยบายให้ธนาคารออมสินฟื้นโครงการธนาคารประชาชนที่เคยได้รับความนิยมในอดีตอีกครั้ง เนื่องจากขณะนี้พบว่ายอดสินเชื่อในโครงการดังกล่าวไม่ขยายตัวมากนัก ประกอบกับการที่รัฐบาลมีนโยบายให้สถาบันการเงินเฉพาะกิจ หรือ ธนาคารรัฐ เตรียมเร่งเข้าแก้ไขปัญหาหนี้นอกระบบ ซึ่งธนาคารออมสิน จะผลักดันโครงการนี้เข้าไปแก้หนี้นอกระบบ เพราะมีวัตถุประสงค์สอดคล้องกัน
นายวรวิทย์ กล่าวถึงวิสัยทัศน์ธนาคารออมสินว่า จะมุ่งสู่การเป็นธนาคารเพื่อการพัฒนา และเน้นเรื่องการพัฒนาบุคคลและระบบไอทีเพื่อรองรับ AEC ซึ่งที่ผ่านมา 5 ปีโตอย่างรวดเร็วมากกว่า 1 ล้านล้านบาท ดังนั้นเรื่องของทรัพยากรบุคคลต้องก้าวให้ทัน ซึ่งธนาคารออมสินจะต้องเข้าไปพัฒนาเศรษฐกิจฐานราก เช่น โครงการธนาคารประชาชน โครงการกองทุนหมู่บ้าน เพื่อเชื่อมโยงให้ธนาคารออมสินพัฒนาฐานรากได้อย่างใกล้ชิด พร้อมตั้งเป้าขยายสาขาจากปัจจุบันมีอยู่กว่า 900 สาขา เพิ่มเป็น 1,000 สาขา ในปีหน้าซึ่งจะครบรอบ100ปีของการจัดตั้งธนาคาร 
สำหรับผลดำเนินงาน 11 เดือน ธนาคารออมสินมีกำไรแล้วกว่า 2 หมื่นล้านบาท สูงกว่าเป้าหมายที่ตั้งไว้ที่ 1.96 หมื่นล้านบาท มีสินทรัพย์กว่า 1.97-1.98 ล้านล้านบาท มียอดสินเชื่อคงค้างกว่า 1.9 แสนล้านบาท มีเงินฝาก 1.8 แสนล้านบาท